รัฐบาลไทย-ข่าวทำเนียบรัฐบาล-พม. ทีม เรามีเรา ลงพื้นที่สีแดง 3 ชุมชน ย่านฝั่งธนบุรี กทม. ช่วยเหลือกลุ่มเปราะบางที่ได้รับผลกระทบจากโรคโควิด-19
วันพฤหัสบดีที่ 13 พฤษภาคม 2564
พม. ทีม เรามีเรา ลงพื้นที่สีแดง 3 ชุมชน ย่านฝั่งธนบุรี กทม. ช่วยเหลือกลุ่มเปราะบางที่ได้รับผลกระทบจากโรคโควิด-19
พม. ทีม เรามีเรา ลงพื้นที่สีแดง 3 ชุมชน ย่านฝั่งธนบุรี กทม. ช่วยเหลือกลุ่มเปราะบางที่ได้รับผลกระทบจากโรคโควิด-19
วันที่ 10 พ.ค. 64เวลา 13.30 น.นายอนุกูล ปีดแก้ว รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)พร้อมด้วย นางจตุพร โรจนพานิช ผู้ช่วยปลัดกระทรวงการพัฒนาสังคมและความมั่นคงของมนุษย์นายโชคชัย วิเชียรชัยยะ รองอธิบดีกรมพัฒนาสังคมและสวัสดิการ (รองอธิบดี พส.) ศูนย์ช่วยเหลือสังคม สายด่วน พม. โทร. 1300 หน่วยงานที่เกี่ยวข้อง และอาสาสมัครพัฒนาสังคมและความมั่นคงของมนุษย์ (อพม.) ลงพื้นที่ ณ วัดม่วง (ซอยเพชรเกษม 63 ถนนเพชรเกษม เขตบางแค กทม.) เพื่อมอบเครื่องอุปโภคบริโภคที่จําเป็น ให้กับกลุ่มเปราะบางทั้งเด็ก ผู้สูงอายุ คนพิการ และผู้ด้อยโอกาส ในชุมชนที่ได้รับผลกระทบจากการแพร่ระบาดของโรคโควิด-19 พร้อมทั้งพบปะให้กําลังใจเครือข่าย พม. และชาวชุมชน ภายใต้ กิจกรรมเรามีเรา ไม่ว่าคุณจะอยู่ที่ไหน ทีมประเทศไทยจะตามไปช่วยจากนั้นเดินทางไปลงพื้นที่ ณ วัดพรหมสุวรรณสามัคคี (หมู่บ้านเศรษฐกิจ ซอย 12 ถนนเพชรเกษม เขตบางแค กทม.) เพื่อมอบเครื่องอุปโภคบริโภคที่จําเป็น ให้กับกลุ่มเปราะบาง และเดินทางต่อไปยังชุมชนวัดโมลีโลกยาราม (ซอยวัดหงษ์รัตนาราม ถนนวังเดิม เขตบางกอกใหญ่ กทม.) เพื่อมอบเครื่องอุปโภคบริโภคที่จําเป็นให้กับกลุ่มเปราะบาง ซึ่งทั้ง 3 ชุมชนดังกล่าว มี อพม. และตัวแทนชุมชนเป็นผู้รับมอบสิ่งของเพื่อนําไปส่งต่อให้กลุ่มเปราะบางในชุมชนต่อไป ทั้งนี้ ชุมชนทั้งหมดเป็นพื้นที่สีแดงที่พบผู้ติดเชื้อโควิด-19 จํานวนมาก และมีความเสี่ยงสูงในการแพร่กระจายของเชื้อโรคโควิด-19 ในวงกว้าง
นายอนุกูลกล่าวว่า ตามนโยบายของกระทรวง พม. เรื่องการเปิดศูนย์ปฏิบัติการ ผ่านสายด่วน พม. โทร. 1300 ของศูนย์ช่วยเหลือสังคม เป็นช่องทางในการรับเรื่องร้องเรียนและร้องทุกข์จากผู้ที่ได้รับความเดือดร้อนและผลกระทบจากการแพร่ระบาดของโรคโควิด-19 โดยกระทรวง พม. พร้อมให้ความช่วยเหลือในเบื้องต้น และช่วยประสานส่งต่อไปยังหน่วยงานที่เกี่ยวอย่างเร่งด่วน รวมทั้งได้มีการเร่งระดมขอรับบริจาคเครื่องอุปโภคบริโภคและของใช้ที่จําเป็น เพื่อส่งไปช่วยเหลือผู้ที่เดือดร้อนและได้รับผลกระทบจากโรคโควิด-19 โดยกระทรวง พม. บูรณาการความร่วมมือกับเครือข่ายภาคประชาชน ภาคเอกชน และทีมประเทศไทย ลงพื้นที่ช่วยเหลือร่วมกัน
นายอนุกูลกล่าวต่อไปว่า จากการสํารวจของ อพม. ในพื้นที่ 50 เขต ของ กทม. พบว่า มีกลุ่มเปราะบางที่ได้รับผลกระทบจากการโรคโควิด-19 และต้องการความช่วยเหลือเร่งด่วน จํานวน 5,511 ครัวเรือน วันนี้ ในนามของรัฐบาล โดยกระทรวง พม. บูรณาการการทํางานร่วมกับกรุงเทพมหานครและกระทรวงสาธารณสุข ได้ขับเคลื่อนกิจกรรม เรามีเรา ไม่ว่าคุณจะอยู่ที่ไหน ทีมประเทศไทยจะตามไปช่วยด้วยการลงพื้นที่สีแดงเพื่อช่วยเหลือ 3 ชุมชนดังกล่าวในพื้นที่ฝั่งธนบุรี รวมจํานวน 165 ครัวเรือน สําหรับภาพรวมของ กทม. เราพยายามที่จะดูแลพื้นที่สีแดงและเร่งเข้าไปช่วยเหลือในลําดับแรกตามที่พลเอก ประยุทธ์ จันทร์โอชา นายกรัฐมนตรี ได้แต่งตั้งคณะกรรมการและมีปลัดกระทรวงการพัฒนาสังคมและความมั่นคงของมนุษย์ (นางพัชรีอาระยะกุล) เป็นกรรมการ โดยร่วมกับ กทม. อีกทั้งกระทรวง พม. ได้ขับเคลื่อนการช่วยเหลือระยะกลางผ่านโครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน โดยเราจะเข้าไปดูแลรายครัวเรือนว่าหลังจากการแพร่ระบาดของโรคโควิด-19 คลี่คลายแล้ว จะต้องได้รับการฟื้นฟูอย่างไรบ้าง เช่น เรื่องการประกอบอาชีพ การศึกษาของลูก และเรื่องอื่นๆ
นายอนุกูลกล่าวต่อไปอีกว่า สําหรับพื้นที่ กทม. และปริมณฑล ส่วนมากเป็นเรื่องการเจ็บป่วยผ่านการช่วยเหลือของกระทรวงสาธารณสุขและ กทม.และมีบางส่วนได้แจ้งขอความช่วยเหลือผ่านสายด่วน พม. โทร. 1300 ซึ่งกระทรวง พม.ได้ทํางานเชิงรุก เราพยายามเข้าไปยังชุมชนต่างๆ ในพื้นที่สีแดง เราต้องทํางานทุกวันและต้องแข่งกับเวลา โดยคาดว่า ภายในเดือนพฤษภาคมนี้ เราจะเข้าไปดูแลคนที่ได้รับผลกระทบในพื้นที่สีแดง ไม่เฉพาะคนที่ติดเชื้อเท่านั้น เช่น คนที่มีลูกเล็ก ไม่ได้ทํางาน ซึ่งมีข้อจํากัดในการดูแลครอบครัว
นายอนุกูลกล่าวเพิ่มเติมว่า สําหรับการขอความช่วยเหลือผ่านสายด่วน พม. โทร. 1300 เราเปิดให้บริการ 24 ชั่วโมง และมีอยู่ทุกพื้นที่ทั้ง 77 จังหวัดทั่วประเทศ ซึ่งทํางานควบคู่กับการลงพื้นที่ช่วยเหลือที่มีการเชื่อมโยงการส่งต่อกับหน่วยงานที่เกี่ยวข้องในลําดับแรก เมื่อมีการแจ้งขอความช่วยเหลือมายังสายด่วน พม. โทร.1300 เราจะประสานไปยัง สายด่วน 1669 และหน่วยงานที่เกี่ยวข้อง ทั้งนี้ ประชาชนที่กําลังประสบปัญหาความเดือดร้อนและความยากลําบากจากผลกระทบของโรคโควิด-19 สามารถติดต่อขอความช่วยเหลือได้ที่ศูนย์ช่วยเหลือสังคม ผ่านสายด่วน พม. โทร. 1300 บริการฟรี 24 ชั่วโมง และสํานักงานพัฒนาสังคมและความมั่นคงของมนุษย์จังหวัดทุกจังหวัด